BGRIM เผยรีเทิร์น “อมตะบีกริม 5” สูงปรี๊ด 25% พร้อมบุ๊ค 500 ลบ.ทันทีไตรมาสนี้!!
BGRIM เผยรีเทิร์น "อมตะบีกริม 5" สูงปรี๊ด 25% พร้อมบุ๊ค 500 ลบ.ทันทีไตรมาสนี้!! 
1 ต.ค. 2561

นางปรียนาถ สุนทรวาทะ ประธานเจ้าหน้าที่บริหาร บริษัท บี.กริม เพาเวอร์ จำกัด (มหาชน) หรือ BGRIM เปิดเผยกับ “ข่าวหุ้นธุรกิจออนไลน์” ว่า โครงการโรงไฟฟ้าอมตะ บี.กริม เพาเวอร์ (ระยอง) 5 (“ABPR 5”) ซึ่งเป็นโรงไฟฟ้าที่ BGRIM ถือหุ้นร่วมกับ, บริษัท อมตะ คอร์ปอเรชั่น จำกัด (มหาชน) หรือ AMATA , และ บริษัท ซูมิโตโม คอร์ปอเรชั่นได้เริ่มจำหน่ายไฟฟ้าเชิงพาณิชย์ (COD) ให้กับการไฟฟ้าฝ่ายผลิตแห่งประเทศไทย (กฟผ.) ในวันนี้ (1 ตุลาคม 2561)
โดยโรงไฟฟ้า ABPR 5 มีกำลังการผลิตติดตั้ง 133 เมกะวัตต์ (MW) ตั้งอยู่ที่นิคมอุตสาหกรรมอมตะซิตี้จังหวัดระยอง โดยได้จำหน่ายไฟฟ้าเชิงพาณิชย์ให้กับกฟผ. ตามสัญญาซื้อขายไฟฟ้าประเภทผู้ผลิตไฟฟ้ารายเล็ก (SPP) เป็นระยะเวลา 25 ปี ทั้งนี้ โรงไฟฟ้าอมตะ บี.กริม เพาเวอร์ (ระยอง) 5 ดำเนินการจำหน่ายไฟฟ้าให้กับ กฟผ. ทั้งหมด 90 เมกะวัตต์ และที่เหลือจะเป็นการจำหน่ายให้กับผู้ประกอบการในนิคมอุตสาหกรรม
ทั้งนี้ โรงไฟฟ้า ABPR 5 มีผลตอบแทนการลงทุน (IRR) อยู่ที่ระดับ 18-25% โดยคาดว่าโรงไฟฟ้าดังกล่าวจะสร้างรายได้ให้กับบริษัทในปีนี้ประมาณ 500-550 ล้านบาท ขณะที่ในปี 2562 ที่จะรับรู้รายได้เต็มปีอยู่ที่ประมาณ 2,000-2,100 ล้านบาท โดยโครงการดังกล่าวเป็นโรงไฟฟ้าพลังความร้อนร่วมที่จำหน่ายไฟฟ้าเชิงพาณิชย์โครงการที่ 3 จากโครงการโรงไฟฟ้าพลังความร้อนร่วมที่เปิดดำเนินการเชิงพาณิชย์ในปี 2561 ซึ่งโครงการโรงไฟฟ้าทั้ง 3 โครงการ มีกำลังการผลิตรวม 399 เมกะวัตต์ จากโครงการโรงไฟฟ้าพลังความร้อนร่วม 5 แห่งในนิคมอุตสาหกรรมอมตะซิตี้ (ระยอง) รวมกำลังการผลิตทั้งหมด 646.7 เมกะวัตต์
โดยการ COD โรงไฟฟ้า ABPR 5 ในวันนี้จะส่งผลให้ BGRIM มีโรงไฟฟ้าเชิงพาณิชย์ทั้งหมด 33 แห่ง แบ่งเป็นโรงไฟฟ้าพลังความร้อนร่วม 15 แห่ง โรงไฟฟ้าพลังงานแสงอาทิตย์ 15 แห่ง โรงไฟฟ้าพลังน้ำ 2 แห่ง และโรงไฟฟ้าพลังงานดีเซล 1 แห่ง ซึ่งตั้งอยู่ในประเทศไทยและต่างประเทศ มีกำลังการผลิตไฟฟ้ารวมกว่า 2,045 เมกะวัตต์ และมีโครงการโรงไฟฟ้าที่อยู่ระหว่างการก่อสร้างและพัฒนาอีกว่า 1,081 เมกะวัตต์ รวมเป็นจำนวนกำลังการผลิตติดตั้ง ทีมีสัญญาซื้อขายไฟฟ้าทั้งในประเทศและต่างประเทศแล้วขณะนี้ 3,126 เมกะวัตต์
“การดำเนินธุรกิจของ BGRIM ยังดำเนินไปตามแผนงานที่วางไว้ทุกประการทั้งในประเทศและต่างประเทศ ซึ่งจะมีการทยอย COD อย่างต่อเนื่อง อันจะส่งผลไปถึงผลประกอบการของบริษัท ทั้งรายได้และกำไรให้มีอัตราการขยายตัวเพิ่มขึ้นอย่างต่อเนื่องและแข็งแกร่ง โดยล่าสุด BGRIM ได้จัดตั้งบริษัทย่อยในประเทศมาเลเซีย ได้แก่ B.Grimm Power (Malaysia) Sdn. Bhd. ด้วยทุนจดทะเบียน 1 ล้านริงกิตมาเลเซีย เพื่อรองรับการพัฒนาโอกาสทางธุรกิจของบริษัทในประเทศมาเลเซียซึ่งมีนโยบายในการสนับสนุนและผลักดันระบบด้านพลังงานของประเทศ” นางปรียนาถ กล่าว